Коми Республикаса Веськöдлан котыр да «Коми Землячество» öтйöза дiнму организация (Москва кар) кырымалiсны социально-экономическöй да культура юкöнын ёртасьöм йылысь артмöдчöм

Документ улын кырымасисны Коми Республикаса Юралысь Вячеслав Гайзер да «Коми Землячество» РОО Правлениеса веськöдлысь Николай Рулев.

«Коми Землячество» кутас отсавны лöсьöдны Коми Республика да Москваса уджъёртъяс костын социальнöй да экономическöй йитöдъяс, збыльмöдöм вылö вöзйыны стратегия боксянь тöдчана проектъяс, уджтасъяс да мероприятиеяс, кутшöмъясöс веськöдöма Коми Республикаöс социальнöя да экономика боксянь сöвмöдöм вылö. Таысь кындзи, öтйöза организация Коми Республикаса Веськöдлан котыр нимсянь кутас отсасьны республикаса призывникъяслы, кодъяс служитöны Москва карса да Москва обласьтса войскöвöй часьтъясын.

Сiдзжö кыкнанладорсаыс сёрнитчисны кутны йитöдсö наукаын да велöдчöмын, культураын, национальнöй да том йöз политикаын, йöзлысь дзоньвидзалун видзöмын, туризмын, спортын да кадръяс уджын.

«Зэв любö кывны, кор ветла Москваö либö Санкт-Петербургö, мый миян землячествояс бура уджалöны. Мукöд регионöс петкöдлысьяс дасьöсь велöдчыны на дорын сы кузя, кыдзи позьö выль ног уджавны. Эска, мый талун кырымалöм артмöдчöмыс ыззьöдас миянöс нöшта бурмöдны öтувъя удж. Миянлы зэв колöны татшöм йитöдъясыс, сы вöсна мый сёрниыс мунö миян республикаöс петкöдлысьяс йылысь», – пасйис Коми Республикаса Юралысь.